Romaman aywapäcunäpag captinmi autoridäcuna waquin prësucunata y Pabluta entregapäcorgan capitán Juliuman.
Payga caycargan “Augusto” nishgan tröpapa capitanninmi.
Tsauraga witsäpäcorgä Adramitiupita shamog büquiman.
Tsay büqui Asia provinciamanmi aywananpag caycargan.
Pabluta yanagänäpagmi Aristarcuwan aywapäcorgä.
Aristarcoga cargan Macedonia provinciacho cag Tesalónica marcapitami.
Cesareapita aywarmi wara junag chayapäcorgä Sidón marcaman.
Tsaychömi Pabluwan yachanacur capitán Julio juc soldädupa maquinman churargan reguinacushgancunaman aywananpag caynog nir:
“Reguinacushgayquicunaman ayway imalawanpis yanapashunayquipag.”
Sidonpita yargapäcuptënami fiyupa wayrämorgan.
Tsaymi aywapäcorgä Chipre nishgan isla cuchulanpa,
tsaypa mana aläpa wayraptin.
Tsaypita Cilicia y Panfilia tsimpanpa aywar chayapäcorgä Liciacho cag Mira marcaman.
Tsaychömi capitán Julio tarergan Alejandriapita shamog büquita.
Italiapa yargunanpagna captinmi tsay büquiman witsätsipäcamargan aywapäcunäpag.
Atsca junagtarag nacar chayapäcorgä Gniduyag.
Tsaypita aywarcaycashgä cagpa fiyupa wayra tsapämaptinmi aywapäcorgä Creta nishgan isla naupanpa.
Tsaypa aywar pasapäcorgä Salmón marca naupanpa.
Nircurnami chayapäcorgä tsay islacho “Buenos Puertos” nishgan marcaman.
Tsay cargan Lasea marcapita juc ishcay lëwanoglami.
Tsayman chayapäcunäpäga atsca junagragmi nacapäcorgä.
Tsauraga tamya tiempo captinna mana alinatsu cargan tsaypita pasapäcunäpag.
Tsaymi büquicho cag runacunata Pablo caynog nergan:
“Taytacuna,
caynogla captenga manami alitsu canga caypita aywanantsipag.
Jinapa aywaptintsega büquipis cargapis ushacangami.
Tsaynogla nogantsipis capaschari wanushun.”
Pablo tsaynog niptinpis capitanga manami cäsorgantsu Pablo nishganta,
sinöga büquipa duëñunta y büqui manijagtami cäsupargan.
Paycuna jucla Cretacho cag Fenice marcaman aywayta munapäcorgan tamya quilla cashganyag tsaylacho goyäpäcunäpag.
Tamya quilla captinmi Buenos Puertos nishgancho büqui ichinanpag mana alitsu cargan.
Fenicichöshi itsanga ali cargan büqui ichinanpag.
Tsaymi capitán aunergan Feniciman aywapäcunäpag.
Aywapäcunä cagpa ali wayraptin yarpapäcorgä:
“Cananmi itsanga Feniciman chayashun” nir.
Tsauraga tsaypita aywapäcorgä Creta isla cuchulanpa.
Yargapäcushgäpita más rätunninta “Euroclidón” nishgan huracán Cretapita fiyupa wayrämorgan.
Tsay huracanmi büquita apayta galaycorgan.
Tsaymi wayra shamushganpa aywayta mana atipar büqui manijagcuna cachapariycorgan wayra apashgalanpana büqui aywacunanpag.
Tsaypita Clauda nishgan tacsha islapa aywar chayapäcorgä aläpa mana wayrashgan cagman.
Tsaycho fiyupa nacarrag garachaypa apashgan tacsha büquita witsarcatsirmi büqui jananman watapäcorgan.
Tsaypitanami wascacunawan aywaycashgä jatun büquitana watapäcorgan mana latquicänanpag.
Nircur lamar rurincho “Sirte” nishgan aguman chayananta mantsarir büquita cachapargan wayra apashgalanpana aywacunanpag.
Tsaypita wara junagpis tsaynogla fiyupa wayrämuptin apashgan cargata jitarergan lamarman.
Tsaypita wara junag tsaynogla wayrämuptinmi büquipa gueruncuna y racta tëlancuna trucatsinanpag apashgancunata lamarman jitapäcorgan.
Atsca junag fiyupa pucutay quilushga captinmi mana ricacargantsu inti ni estrellacunapis.
Tsaynogla fiyupa wayrämuptinmi cawanäpag cashgantapis manana yarpapäcorgänatsu.
Tsay junagcuna manami imatapis micapäcorgätsu.
Tsauraga Pablo caynog nergan:
“Taytacuna,
Creta islapita mana yargamunantsipag tantyatsishgäta cäsumaptiquega manami cayjinanpa nacashwantsu cargan ni imacunatapis lamarman jitashwantsu cargan.
Tsaynog captinpis ama laquicäriytsu.
Manami maygantsipis wanushuntsu.
Tsaynog captinpis büquimi itsanga ushacangapag.
Maquincho tsararämag Tayta Diosmi canan tsacay nogaman cachamushga angilninta.
Tsay angilmi yuriparcamar caynog nimashga:
‘Pablo,
ama mantsacuytsu.
Romacho más mandag emperadorpa despächunman chayanquipagmi.
Pipis mana wanunanpag gam-raycumi Tayta Diosnintsi salvanga büquicho cagcunata.’
Ángil tsaynog niycämaptenga ama mantsacäriytsu,
taytacuna.
Tayta Diosmanmi nogaga yäracö.
Ángil nimashgannoglami cangapag.
Büqui ushacaptinpis isla cuchunmanmi lamar jitarimäshunpag.”
Ishcay semäna pasarcuptinnami Adriático nishgan lamarchöna wayra wacman cayman puritsipäcamargan.
Pulan pagasnog caycaptinmi büqui manijagcuna:
“Mepareci lamar cuchunmannami chayaycantsi” nipäcorgan.
Tsauraga yacupa hondunninta tupuptin quimsa chunca sogta (36) metro cargan.
Yapay tupuptin ishcay chunca ganchis (27) metrulana caycargan.
Rumicunaman büqui tacacänanta mantsacushpanmi büqui ichinanpag chuscu jatuncaray shimpinayog fiërrucunata watarcur yacuman jitapäcorgä.
Nircur shuyarpargä patsa waränantarag.
Tsaycho büquita ichitseg-tumpala naupagman aywaycur büqui manijagcuna tacsha büquita urätsiyta munargan tsaywan gueshpicärinanpag.
Tsaynog yarparcaycashganta tantyarmi Pablo wilargan capitanta y soldäducunata caynog nir:
“Büqui manijagcunami gueshpicuyta munaycan.
Paycuna aywacuptenga lapantsimi wanushunpag.”
Tsaynog niptinmi pipis mana gueshpinanpag soldäducuna tacsha büqui watarag wascacunata cutsurir lamarman tsay büquita jitarporgan.
Patsa wararcuptinnami runacunata Pablo caynog nergan:
“Micapäcushunna,
taytacuna.
Ima pasananpag cagtapis mana musyar ishcay semänanami mana micushcantsitsu.
Cananga valornintsi mana ushacänanpag micapäcushunna.
Manami maygantsipis wanushunpagtsu.”
Nircur lapanpa naupancho Tayta Diosta manacurir Pablo tantata micuyta galaycorgan.
Tsaymi Pablo micuycagta ricar waquin cagpis micapäcorgan.
Tsay büquichöga ishcay pachac ganchis chunca sogta (276) runacunami cargan.
Tsauraga lapan micapäcorgan sacsashganyag.
Nircur tacacänanpag cashganta yarpar büqui ancashyänanpag apashgan trïgucunata lamarman jitapäcorgan.
Patsa wararcuptinnami büqui manijagcuna mana musyapäcorgantsu maycho cashgantapis.
Lamar cuchunman büquita yaycatsinanpag ali cashganta ricarnami tsay chuscu jatuncaray shimpinayog fiërrucunata cacharinanpag watarag wascacunata cutsurergan.
Nircurmi timunninta pascarcur büquita wayra apananpag cag jatun racta tëlata witsätsergan.
Tsauraga lamar cuchunman büqui aywayta galaycorgan.
Tsauraga aywaycashganchömi büquipa puntan aguman jaticäcorgan.
Tsaymi yacu jaytaycälar büquipa guepan cagta paquergan.
Tsauraga soldäducuna prësucunata wanutsiyta munapäcorgan mana gueshpinanpag.
Tsaynog yarpaptinpis Pabluta wanutsinanta mana munarmi capitán michargan pitapis mana wanutsinanpag.
Tsauraga nadyayta yachag cagcunata nergan yacu cuchunman yargapäcunanpag.
Nadyayta mana yachag cagcunatanami nergan büqui paquishgan tablacunata tsaricurcur paycunapa guepalanta yacu cuchunman yargapäcunanpag.
Tsaynogpami lapanë yacupita yargapäcorgä.
Tsauraga lamarpita lapanë yargurmi musyapäcorgä Malta islacho carcaycashgäta.
Tsaycho tag runacunaga alimi chasquipäcamargan.
Tsaymi tamyar gasaptin ninata ratarcatsir gayapäcamargan tsaycho mashacärinäpag.
Ninaman gaycunanpagmi Pablupis rämacunata shuntag aywargan.
Tsaymi shuntarcur ninaman gaycuycaptin räma rurinpita culebra yargamur Pablupa maquinta amucurcorgan.
Maquincho warcaraycagta ricaycur tsaycho tag runacuna fiyupa mantsacashpan caynog nipäcorgan:
“¡Cay runaga runa mayinta imatachari wanutsishga!
Tsaychari lamarpita cawaycar yargamushga captinpis desgracia pasaycan.”
Culebratanami maquinpita ninaman Pablo tapshiriycorgan.
Tsaymi lapan ricagcuna yarpargan culebra canishgan venënuwan jacaylapis jacananpag cashganta o wanunanpag cashgantapis.
Tsaynog yarpaptinpis culebra canishgan manami imanarganpistsu.
May höra imapis mana pasaptinmi runacuna caynog nipäcorgan:
“¡Cay runaga Dios imachari!”
Tsay mashacurcaycashgäpita cercanchömi Publio jutiyog autoridäpa chacrancuna cargan.
Paymi wayinman chayapäcuptë ali chasquipäcamargan.
Tsaymi paypa wayincho quimsa junag goyäpäcorgä.
Tsaychömi Publiupa taytan yawar corrïduswan antsa car cämacho fiebriwan jitaraycargan.
Tsaymi gueshyaycagman yaycuycur payta aliyätsinanpag Tayta Diosnintsita Pablo manacorgan.
Nircur paypa jananman maquinta churaycuptinmi aliyargan.
Tsay runa aliyashganta musyaycur waquin cag gueshyagcunapis shapäcamorgan Pabluman.
Tsaychömi lapanta Tayta Diosnintsi aliyätsergan.
Tsaynog aliyarcur cushicushpanmi ali ricapäcamargan.
Tsaynoglami aywacärinäpag caycaptëpis lapan nistashgäcunata camaripämargan.